PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea  art.13. din Legea  audiovizualului nr. 504/2002 

Propunerea legislativă pentru modificarea art.13. din Legea  audiovizualului nr. 504/2002 a fost transmisă Comisiei cu adresa nr. P.l-x 353 din 29 aprilie 2015 şi înregistrată la Comisie cu nr. 4c-10/91/30.04.2015.

Comisia pentru cultură, arte, mijloace de informare în masă a fost sesizată pentru dezbatere în fond cu această propunere legislativă, spre avizare fiind transmisă Comisiei juridice, de disciplină şi imunităţi. 
În redactarea raportului, Comisia a avut în vedere avizul favorabil, cu observaţii şi propuneri, nr. 404 din 24.04.2015, emis de Consiliul Legislativ.  
În raport de obiectul şi conţinutul reglementării propunerea legislativă face parte din categoria legilor organice, fiind incidente dispoziţiile art. 31 alin. (5) din Constituţia României, republicată. 

Camera Deputaţilor este primă Cameră sesizată, conform dispoziţiilor art. 75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei deputaţilor, republicat, cu modificările şi completările ulterioare.
Comisia a dezbătut iniţiativa legislativă în şedinţele din zilele de 12 şi 19 mai 2015. 

Propunerea legislativă are ca obiect de reglementare modificarea şi completarea art 13 din Legea nr. 504/2002 a audiovizualului, cu modificările şi completările ulterioare, în sensul instituirii cadrului juridic ce permite Parlamentului demiterea oricărui membru al Consiliului Naţional al Audiovizualului, în  situaţia nerespectării ori încălcării atribuţiilor de serviciu aşa cum sunt acestea formulate în prevederile art. 17. din această lege; de asemenea legea se completează cu prevederi ce fac posibilă suspendarea de drept, a oricărui membru al Consiliului Naţional al Audiovizualului, în situaţia în care este începută urmărirea penală,  sau în cazul în care este trimis în judecată, până la soluţionarea cauzei.
În conformitate cu prevederile art. 54 şi 55 din Regulamentul Camerei Deputaţilor, republicat la lucrările Comisiei au participat, în calitate de invitaţi, domnul Alexandru Oprean, secretar de stat, Ministerul Culturii şi doamna Irina Cajal, susecretar de stat în Ministerul Culturii.
La lucrările Comisiei au fost prezenţi 18 deputaţi din totalul de 23 de membri ai Comisiei.
Raportul Comisiei a fost adoptat cu majoritatea voturilor parlamentarilor prezenţi – un vot împotrivă.

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificarea art. 13 din Legea audiovizualului nr. 504/2002. 
Motivaţia respingerii se întemeiază pe următoarele considerente:

- Completările aduse alin.(1) al Art. 13 prin prevederile literei c) pot da naştere la abuzuri, având în vedere nedefinirea clară a sintagmei privind nerespectarea/încălcarea repetată a atribuţiilor de serviciu, şi implicarea factorului politic în numirile membrilor Consiliului Naţional al Audiovizualului; 

-  În cursul luărilor de cuvânt, parlamentarii au adus multe critici prevederilor privind suspendarea de drept a oricărui membru al Consiliului Naţional al Audiovizualului, cu referire la nerespectarea prezumţiei de vinovăţie pe de o parte, iar pe de altă parte cu referire la posibilitatea creării unor disfuncţii în actvitatea instituţiei, cu specificarea situaţiei în care mai mulţi membri ai Consiliului ar putea fi în situaţia mai susmenţionată. 
Senatul este Cameră decizională. 
      PREŞEDINTE,

                      SECRETAR,

Gigel – Sorinel ŞTIRBU
        Florin – Costin PÂSLARU
                           Consilier parlamentar,                                                     Consilier parlamentar,

                           Cristina Dan                                                       Dan Kalber

